《如此江山 钱丈懋溪《天台观瀑图》》
清代·沈蓥

听鹂净涤筝琶耳，王孙又浮吟棹。客水寻秋，家山吊古，合共梅花溪老。

尘襟顿扫。便携屐天台，洗眸云峤。一片霞城，玉龙千丈乍飞到。

晴空风雨交作，晶帘遥隔著，仙洞人杳。翠刷层层，珠跳一一，溅上生衣凉峭。

双筇倦小。便打叠游踪，画翻新稿。莫漫题诗，辋川诗最好。

作者简介：沈蓥，清代文学家。字晴庚，号秋白，原名杰，无锡人。三十岁补诸生，以教书为业。咸丰十年(1860)，太平军陷无锡，携家避难，连丧妻女，遂憔悴而卒。有《留沤唫馆词》一卷。